Rassie verklein Bokgroep vir Mendoza met ses spelersJesse Kriel – uit die Bokgroep weggelaat. (Foto: Japanese times) Ná Saterdag se goeie vertoning van Lukhanyo Am langs sy Sharks-sentermaat André Esterhuizen, was dit seker te wagte dat hulle as kombinasie nog ŉ kans in die volgende toets sou kry. Dit beteken dat Jessie Kriel een van die drie agterspelers is wat Maandag nie saam met die Springbokke Argentinië toe sal vertrek nie. Die volgende toets in die Rugbykampioenskap word Saterdag in Mendoza teen die Poemas gespeel. Ross Cronjé en Lwazi Mvovo is die ander twee agterspelers wat uit die groep gelaat is, terwyl die losvoorspelers Jean-Luc du Preez en Sikhumbuzo Notshe en die slot Marvin Orie ook weggelaat is. Cyle Brink is ook nie oorweeg nie nadat hy in die week ŉ knieoperasie ondergaan het. Dit is interessant dat Franco Mostert nou seker ook as ŉ oorsese speler beskou moet word. Sy span, in die amptelike verklaring wat SA Rugby uitgereik het, word as Gloucester aangegee. Die Springbokke het gister ŉ “hersteldag” in Durban gehad. Erasmus sal sy span vir Saterdag se toets soos gebruiklik Donderdag bekend maak. Die verkleinde Springbokgroep van 28 spelers ‒ Voorspelers – Thomas du Toit (Sharks), Pieter-Steph du Toit (Stormers), Eben Etzebeth (Stormers), Steven Kitshoff (Stormers), Siya Kolisi (kaptein, Stormers) Francois Louw (Bath, Engeland), Wilco Louw (Stormers), Frans Malherbe (Stormers), Malcolm Marx (Lions), Bongi Mbonambi (Stormers), Franco Mostert (Gloucester, Engeland), Beast Mtawarira (Sharks), RG Snyman (Bulls/Honda Heat ), Akker van der Merwe (Sharks), Marco van Staden (Bulls), Warren Whiteley (Lions). Agterspelers – Lukhanyo Am (Sharks), Faf de Klerk (Sale Sharks, Engeland), Aphiwe Dyantyi (Lions), André Esterhuizen (Sharks/Sanix Blues, Japan), Elton Jantjies (Lions), Willie le Roux (Wasps, Engeland), Makazole Mapimpi (Sharks), Lionel Mapoe (Lions), Embrose Papier (Bulls), Handré Pollard (Bulls), Ivan van Zyl (Bulls), Damian Willemse (Stormers).